16 JALJA
Chiqa yupaychäwi tuqit sayt’asiñamawa
¿Kamsis Bibliax santonakatxa?
K’ari yupaychäwinakan fiestanakaparuxa, ¿kunjamsa cristianonakax uñjapxi?
Yatiqatanakamatxa, ¿kunjamsa jan chuym ust’ayasa yaqhanakaru qhanañchasma?
AMUYT’AÑATAKI, phujumaru mä jaqixa jamasat q’añunakampi warantaspa, uk yatisaxa, ¿kamachasmasa? Jan jiwañatakixa yaqha phujutwa um waytasinxasmaxa. Ukampisa, jiskt’asiñamawa: “¿Uka q’añu uma umasax usutäpachätti?” sasa.
2 Niya ukhamjamarakiwa, k’ari yupaychäwinakaxa jan wali yatichäwinakampi, q’añu luräwinakampi phuqantatäpxiwa siw Bibliaxa (2 Corintios 6:17). Ukatwa wali wakisirixa uraqpach apnaqiri k’ari yupaychäwi “jach’a Babiloniata” mistxañaxa (Apocalipsis 18:2, 4). ¿Jumax mistxtati? Ukhamächixa, walik mistxtaxa. Jichhaxa, janiw k’ari yupaychäwi jaytañakïkiti, janirakiw uka yupaychäwit sarxäw sañakïkisa. Jan ukasti akham jiskt’asiñamawa: “Uka k’ari yupaychäwin luräwinakapaxa jan ukax yatichäwinakapasa, ¿jakäwijan utjaskakpachati?” sasa. Uka tuqit mä qhawqha uñacht’äwinak uñjañäni.
SANTONAKARU, JIWATANAKARU YUPAYCHAÑA
3 Santonaka jan ukax lurat diosanakwa yaqhipanakaxa utanakaparu nayratpach uchasipxi. ¿Juman utjaraktamti? Utjstamxa, inas jumatakix ukanakampipuni Diosar mayisiñjamächi, ukat inas wali munatächi. Ukampisa, kunjamsa Diosar yupaychañasa ukxa jupa pachpaw sañapa. Ukhamasti, Diosax janiw munkiti kuna kasta diosanaka apnaqañassa siw Bibliaxa (Éxodo 20:4, 5; Salmo 115:4-8; Isaías 42:8; 1 Juan 5:21). Ukatwa, chiqa yupaychäwiru makatañatakixa, t’unjxañamawa taqi kunanakatï k’ari yupaychäwinki ukanakxa. Jehová Diosaruxa “axtasiyiwa” ukanakaxa, ukhamarakiw jumax uñjañama (Deuteronomio 27:15).
4 Yaqhip k’ari yupaychäwinakanxa jiwatanakaruwa jach’añchapxaraki. Janir Bibliat chiqa yatiqkasaxa yaqhipax akhamwa amuyapxäna: jiwatanakaxa nayra jiwatanakamp chikasa jakasipkaspa, jakaskirinakarux yanapt’ankistaspasa jan ukax ñanqhachkistaspasa ukhama. Inas jumax jiwatanakaru sumachañataki ch’amachasirïsta. Ukampisa, kunjamtï 6 jaljan yatiqaniwayktanxa, jiwatanakax janiw kawkins jakapkiti. Ukatwa, jiwatanakampi parlañ munañaxa inamayaspaxa. Kuna arutï jiwat familiaramatjama ist’asinixa, janiw uka jiwat familiaraman arupäkiti, jan ukasti saxranakan arupawa. Ukatwa, Jehová Diosax Israel markaruxa iwxatayna, jan jiwatanakampi parlañ yanapxañapataki, jan kuna kasta layqasiñanaksa lurapxañapataki (Deuteronomio 18:10-12).
5 Kawkïri yupaychäwirutix jumax saraskayäta ukanxa santonakaru, jiwatanakaru yupaychapxchixa, ¿kamachasmasa? Uka tuqit Diosax kamsisa uka arunakapwa Bibliat sum liyt’añama. Jehová Diosarux sapürupuniw mayisiñama; chiqa yupaychäwinkañwa munta, jumjam amuyañwa munta sañamarakiwa (Isaías 55:9).
NAYRA CRISTIANONAKAXA JANIW NAVIDAD AMTAPXIRÏKÄNTI
6 Jiwasanakatï uñt’at fiestanaka amtaskakiñänixa k’ari yupaychäwinakampiwa yupaychäwisaru q’añuchsna. Navidadat parlt’añäni. Jesucriston yurit urupaw amtasi sapxiwa, niya taqpach cristianopxtwa siri yupaychäwinakawa Navidad amtapxi. Ukampisa, janiw kuna qillqatasa utjkiti Jesusan nayrïr arkirinakapaxa yurïwip amtapxirïnti uka tuqitxa. Los orígenes sagrados de las cosas profundas sat libroxa siwa: “Criston yurïwipata pä patak maranak saraqataruxa, janiw khitis yatkänti, ni yäqapkarakïnsa kunapachasa chiqpachapuni Jesusax yuritayna ukxa”.
7 Arkirinakapaxa Jesusan yurïw urupata yatkasinsa, janiw amtapkasapänti. ¿Kunatsa? Kunattix nayrïr cristiano nakatakixa “uka fiestanakaxa […] Diosar jan yupaychiri jaqinakan luräwinakapänwa” (Las cosas nuestras de cada día). Biblianxa, Jehová Diosar jan yupaychiri pä apnaqirinakan uruyäwitakwa qillqataxa (Génesis 40:20; Marcos 6:21). K’ari diosanakarurakiwa ukham uruyapxirïna. Sañäni, Roma markan utjasirinakaxa mayo phaxsit 24 urunak saraqataruw Diana sat diosaparuxa uruyapxirïna, ukat qhipürusti Intin Apolo diosaparurakiw uruyapxirïna. Ukhamasti, chiqa cristianonakax mara uruyasiñxa janiw amtapkänti, kunattix k’ari diosanakar yupaychañänwa.
8 Nayrir cristianonakaxa Jesusan yuriw urupxa, ak yatisarakiw jan amtapxirïkpachänti: nayra Greciankirinaka, Romankirinakawa uka mara uruyasiñanakxa yaqha amuyumpi amtapxirïna. Akham sapxirïnwa, sapa jaqixa jark’ir ajayuniwa, uka jaqi yurki uka uruwa uka ajayux ukankirïna ukat jakäwipansa uñjarakïnwa, sasa. Uka ajayusti mä diosampi mayachatänwa, uka diosaxa mara phuqir jaqin urupanwa mara phuqarakïna siw mä libroxa (The Lore of Birthdays). Ukham uruyasiñanakaxa janipuniw Jehová Diosatakix walïkaspati (Isaías 65:11, 12). Ukhamasti, ¿kunatsa walja jaqinakaxa Navidad amtapxpacha?
NAVIDADAN QALLTAPA
9 Jesusax aka Uraqiru jutkäna uka maranakatxa walja maranakaw pasxatayna, ukhaw diciembre phaxsit 25 urunak saraqat uru ajllipxatayna Jesusan yurïwipa amtañatakixa. Ukampisa Jesusax janiw diciembre phaxsinxa yurkänti.* Ukhamasti, ¿kunatsa uka uru ajllipxpachänxa? Cristianopxtwa sirinakaxa inas munapxchïna “uka markanakan fiestanakapa, cristiano fiestanakaru tukuyaña. […] Diciembre phaxsit 25 urunak saraqataruxa, Diosar jan yupaychir Roma markankirinakaxa […] ‘jach’a ch’aman Intin’ mistsunïwipwa uruyapxirïna” (Enciclopedia de la Religión Católica). Khaysa, Europa, inti jals tuqi markanakanxa, thaya pachanxa, kunapachatï Intis jayankxi ukapachaxa, uka markan utjasirinakaxa Intiruw uruyapxirïna saräwipat kutt’anxañapataki, ukhamat wasitat sum lupt’anxañapataki, junt’utatayanxañapataki. Diciembre phaxsit 25 urunak saraqatarusa Intis kutt’anxaspa ukhamwa amuyapxäna. Uka jaqinakaru cristianoptayañatakiwa uka fiestanakxa “cristianonakankaspasa” ukham tukuyapxatayna uka k’ari cristianonakan irpirinakapaxa.#
10 Navidadaxa Diosar jan yupaychirinakan fiestapawa ukax jaya maranakatpachwa yatisxi. Uka uruchäwixa janixay Bibliankchitixa, ukatwa 1600 maranakanxa Inglaterra markansa, Estados Unidos jach’a markan markanakapansa jark’atänxa. Navidad urun jan irnaqañ munirinakaxa multa apsutapxänwa. Uka qhipatwa, wasitata uka nayra costumbrenakaxa amtasxarakïna, ukat yaqha fiestanakampwa uñstayxapxarakïna. Navidadasti jach’a fiestjama uñjatäxarakiwa, ukat yaqha markanakansa ukhamarakiwa. Ukampisa Diosar kusisiyasa sarnaqañ munirinakaxa amuyasipxiwa, uka fiestanakaxa k’ari yupaychäwita jutatapa, ukatwa jan amtapkiti, ni ukham uñstayat yaqha fiestanaksa uruyapkarakiti.%
¿CHIQPACHANSA QALLTAPAT YATIÑAX WAKISITI?
11 Navidadasa ukat yaqha fiestanakasa janiw chiqap cristianonakan uñstayatäkiti, ukxa yaqhipanakax yatisipkiwa, ukampisa jupanakax walikïskaspasa ukhamwa amuyapxi. Jupanakax akham sapxiwa: janiw khitis k’ari yupaychäwin uñstayatjam uñjxiti, ukampisa familiampiw uka urux sum qamart’astanxa sasa. ¿Jumax ukhamarakti amuyta? Ukhamasti chiqa yupaychäwiru makatañxa familiamar munasiñawa jark’tamxa, janiw k’ari yupaychäwiru munasiñäkiti. Ukatxa ak yatiñamarakiwa, familia Inuqiri, Jehová Diosaxa, familiamampi kusisita sarnaqasiñamwa munaraki (Efesios 3:14,15, MT). Yaqha tuqinakatwa familiasaru kusisiysna, ukat Diosan chuymaparusa kusisiyaraksnawa. Apóstol Pablowa kunas wali wakisirix jiwasanakatakixa uk akham sas arsutayna: “Kun[a]tix Diosatakix askïki uk […] munapxapunim” sasa (Efesios 5:10).
12 Inas jumax akham amuyaraksta, uka fiestanakax janiw nayra amtampix uruyasxiti sasa. ¿Chiqpachansa qalltap yatiñaxa wakisiti? Wakisiwa. Sañäni, mä dulce axtkañ q’añu ñiq’in jaquntat uñjasma. ¿Aptasisin ch’amuntasmati? Janiwa; axtkañ q’añüchixaya. Uka dulcer uñtasita fiestanakaw utji, amuyataxa sumjamaspawa, ukampisa axtkañ q’añutwa uka fiestanakax juti. Chiqa yupaychäwiru makatañ munasaxa, Isaías profetjamawa amuyañasa. Taqi chuyma Diosar yupaychirinakaruxa sänwa: “Jan kuna q’añurus llamkt’apxamti” sasa (Isaías 52:11).
SUMA ARUNAKAMPIWA YATIQATANAKAMATA PARLT’AÑAMA
13 Inas uka costumbrenak jaytañax ch’amächini. Sañäni: irnaqir masinakamaxa, kunatsa uka fiestanakar jan sarkta sapxiristam ukhaxa, ¿kamachasmasa? ¿Navidad fiestan mä waxt’a churiristamsti? ¿Katuqañax waliskaspati? ¿Kamachasmasa chachamasa jan ukax warmimasa jan Bibliat jumjam yatkaspa ukhaxa? Uka fiestanakan yaqha wawanakaxa churäwinak katuqapxi, ¿wawanakamaxa uk jan uñch’ukipxañapatakixa kuns lurasma?
14 Ukhamanakan uñjasisaxa sum amuyt’asawa kuns säta kuns lurärakita. Amuyt’añataki, maynitix ¡feliz navidad! ¡Suma machaq maräpana! siristamxa, yuspärañamakiwa. Sapa kutitï jikisipxätaxa, inas irnaqir masimächisa, wakisispawa juk’ampi qhanañcht’aña. Suma arunakampiw qhanañchañama. Bibliaxa akhamwa iwxi: “Parlatanakamasti sumäñapapuniwa jan khitirus coler churirjama, sapa mayniru kunjam arusxatañsa yatipxañamarakiwa” sasa (Colosenses 4:6). Ukhamasti, chuymar jan usuyir arunakampiwa qhanañchañama kunjamsa uka costumbre tuqinakatxa amuyxta ukanaka. Waliskiw waxt’asiñasa, qamart’asiñasa, ukampisa yaqhüruw walispa, sasaw qhanañchañama.
15 ¿Maynitix uka fiestanakan waxt’aña muniristamsti? ¿Kamachasmasa? Inas akham sapxiristma: “Nayasti, juman aka fiesta jan fiestachirïtamxa yattwa, ukatpï aka waxt’a apanirapsmaxa” sasa. Inas jumatakixa uka waxt’a katuqañaxa walïskchispa, ukaxa janiw fiestar sarañ sañ munkiti. Ukampisa Bibliat yatiqatama jan yatkchixa, uka fiesta jan uruchxatamatxa wakisispawa yatiyañama. Ukawa sum qhanañchaspa kunatsa jumax waxt’a katuqasisaxa jan yaqha kutt’ayktaxa. Mä tuqitxa, inas khitis yant’añatakiki waxt’a apanirapiristam akham sasa: waxt’a mayisiñ laykuxa, Bibliat yatiqatanakapsa p’akintaspawa sasa. Ukham jaqinakat katuqañax janipuniw walïkaspati.
FAMILIARANAKAMARUX KAMSASMASA
16 ¿Familiaranakamaxa Biblian yatichäwinakaparjam jan sarnaqapkchixa kamachasmasa? Wasitata, suma arunakampiwa parlt’añama, janiw chuym usuyañamäkiti. Janiw wakiskiti sapa costumbrenakapata jiskhisiskañaxa. Arsüwiparuxa respetañamawa, kunjamtï jumax yatiqatanakamaru respetatäñ munktaxa ukhama (Mateo 7:12). Ukampisa, amuyasiñamawa janiw kunjamatsa uka fiestanakaru yanapt’añamäkiti. Maysa tuqitxa, amuyasiñamarakiwa, uka fiestar jan yanapt’irjamäkchi uka lurañanakxa luraskarakismawa. Kunjamtï yatktanxa, chuymamax sumäskañapatakipuniw sarnaqañamaxa (1 Timoteo 1:18, 19).
17 Fiestanakan yaqha wawanakaxa churäwinak katuqapxi, ¿wawanakamaxa uk jan uñch’ukipxañapatakixa kuns lurasma? Yaqhip awkinakaxa yaqha urunakawa wawanakaparuxa kunanaks churapxi. Ukhamatwa wawanakamaxa yaqha wawanakaru jan uñch’ukipkaniti. ¿Wawanakamataki wali suma churäwixa kunäspasa? Jupanakampïñataki tiempo apst’asiña, munasiñ uñacht’ayaña, ukanakawa.
CHIQA YUPAYCHÄWINKAÑÄNI
18 Diosar kusisiyañatakixa, k’ari yupaychäwitxa mistxañamawa, chiqa yupaychäwiruwa makatxañama. ¿Kunjamsa uk lurasma? Bibliax siwa: “Uñjasipxarakiñäni purapata wiytasiñasataki munasiñaru aski lurawinakampiru; tantachasiwisxa jan jaytanukusa, kamisatï yaqhipanakax ukaru yatitäpxi, ukatsipana purapat ch’amañcht’asisa, ukat juk’ampi, khä uru jak’achasisinkiri uñjasina” sasa (Hebreos 10:24, 25, MT). Diosax kunjamtï munki ukhamaruwa uka tantachäwinakanxa yupaychapxi, kusiskañ tantachäwinakawa (Salmo 22:22; 122:1). Chiqa chuymampi Jesusar arkirinakaxa, uka tantachäwinakanxa ‘maynit maynikamaw yanapt’asipxi’ (Romanos 1:12).
19 Chiqa yupaychäwi tuqitxa sayt’asirakismawa: Jehová Diosan Qhanañchirinakapampi kuntï Bibliat yatiqaskta uka tuqit yaqhanakaru parlasa. Chiqasa, walja jaqinakawa “llakt’atäsipki” akapachan jan wali luräwinaka uñjasinxa (Ezequiel 9:4). Inas jumax ukham jaqinaka uñt’sta. Bibliax kuntï jutïrpachataki siski uka tuqinakat yatiyma. Jan armasimti Bibliat yatiqkta uka yatichäwinakata yatichañxa, janirak armasimti chiqap cristianonakampi tantachasiñsa. Ukhamti lurätaxa, sapürutjamwa k’ari yupaychäwin costumbrenakapa armxätaxa. Jan payachasimti: chiqa yupaychäwiruti makatätaxa, wali kusisitaw sarnaqasïta, walja bendicionanakarakwa katuqäta (Malaquías 3:10).
KUNSA BIBLIAX YATICHI
- Chiqa yupaychäwinxa janiw santonakarusa jiwatanakarusa yupaychapkiti (Éxodo 20:4, 5; Deuteronomio 18:10-12).
- Diosar jan yupaychir jaqinakana uñstayat fiestanakaxa Diosatakix janiw walïkiti (Efesios 5:10).
- Suma arunakampi, sum amuyt’asawa cristianonakaxa yatiqatanakapatxa yaqhanakarux qhanañchañapa (Colosenses 4:6).
* Juk’ampi yatxatañataki siski ukwa uñxatäta.
# Diciembre phaxsit 25 urunak saraqat urxa ajllipxarakïnwa fiestanak utjatapata. Uka phaxsinxa 17 urut 24 urukamawa yapunakan diosaparux romanonakax uruyapxirïna. Uka fiestanwa manq’äwinakasa, umañanakasa, waxt’asiñanakasa utjirïna.
% Kunjamsa chiqap cristianonakaxa yaqha fiestanak uñjapxi uka tuqitxa, juk’ampi yatxatañataki siski ukanwa qhanañchasi.
Yatichäwin jiskt’anakapa
1, 2. K’ari yupaychäwiru jaytxasaxa, ¿kun jiskt’asiñamasa ukat kunatsa wakisispa uk jiskt’asiñaxa?
3. 1) ¿Bibliax santonak tuqitxa kamsisa, ukat yaqhipanakatakix kunatsa santonak jaytañax ch’amäpacha? 2) K’ari yupaychäwin apnaqapki ukanakax utjstamxa, ¿kamachañamasa?
4. 1) ¿Kunatsa inamayakïpacha jiwatanakaru yupaychañaxa? 2) Israel markarux Jehová Diosax janiw kuna kasta layqasiñanaksa lurapxätati sänwa, ¿kunatsa ukham sispachänxa?
5. Santonakaru jan ukax jiwatanakaru yupaychirïstaxa, ¿kamachañamasa?
6, 7. 1) ¿Navidadanxa khitiruw uruyasi sapxisa, ukat Jesusan arkirinakapax amtapxirïnti? 2) ¿Nayra patak maranakanxa uruyasiñat kamsapxirïnsa?
8. Kunatsa mara phuqäwip amtapxirïpachäna uka tuqit arst’ma.
9. Diciembre phaxsit 25 urunak saraqataruxa, ¿kunatsa Jesusan yurïwipa amtañataki ajllipxatayna?
10. ¿Kunatsa nayrax yaqhip jaqinakaxa Navidadxa jan amtapxirïkäna?
11. Kunatsa yaqhip jaqinakaxa fiestanakxa amtapxi, ukat jiwasanakatakixa kunas wali wakisirixa uka tuqit arst’ma.
12. Q’añu tuqit jutiri costumbrenaka fiestanaka apanukuñatakixa, ¿kuna amuyt’äwisa sum uñacht’ayistaspa?
13. ¿Kunatsa ch’amäspaxa fiestanak jaytxañaxa?
14, 15. ¿Kamachasmasa maynitix ¡feliz navidad! ¡Suma machaq maräpana! siristam ukhaxa, jan ukax kuns churiristam ukhaxa?
16. Fiesta tuqinakatxa, ¿familiaranakamaru jan chuyma usuyañatakixa kamachañamasa?
17. ¿Kuns lurasma wawanakamaxa fiestanakan yaqha wawanakaru jan uñch’ukipxañapatakixa?
18. ¿Kunjamsa cristianonakan tantachäwinakapaxa yanapt’aspa chiqa yupaychäwiru makatañxa?
19. ¿Kunatsa wakisix Bibliat yatiqatanakam yatiyañamaxa?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn